Запомнілася стварэнне кафэ “Маладзёжнае”. Георгій Бушуноў, напрыклад, паяў для яго ілюмінацыю. Там пачалі праводзіць маладзёжныя вечары, “агеньчыкі”, што карысталіся вялікай папулярнасцю, бо праходзілі весела і цікава. Моладзь сама падтрымлівала парадак, вырашала ўсе арганізацыйныя пытанні. Было гэта няцяжка, бо ў райцэнтры налічвалася нямала моцных, баявітых пярвічных камсамольскіх арганізацый. Напрыклад, на вузле сувязі, хлебазаводзе, мясакамбінаце, у аўтапарку. Былі яны і на сяле. Так, усю душу аддавала камсамольскай рабоце ў калгасе “Рассвет” культработнік з Волкаўшчыны Таццяна Драба. Такіх актывістаў мелі нямала.